Komisjoni talituste töödokument

Hinnang 2005. aasta Euroopa konsensusele arengu küsimuses, lisatud algatusele „Ettepanek uue Euroopa konsensuse kohta arengu küsimuses“

Kokkuvõte

See komisjoni talituste töödokument kaasneb teatisega Euroopa Parlamendile ja nõukogule „Ettepanek uue Euroopa konsensuse kohta arengu küsimuses“. Kooskõlas tegevuskavaga on töödokumendi eesmärk anda ülevaade tehtud hindamiste tulemustest. Selleks analüüsitakse töödokumendis, millises ulatuses on EL ja selle liikmesriigid viinud oma poliitika ja strateegiad kooskõlla Euroopa arengukonsensuse eesmärkide, väärtuste ja põhimõtetega ning millises ulatuses on konsensus suunanud ELi pädevuses olevaid arengukoostööalaseid toiminguid ja nende elluviimist.

Tulemused näitavad, et EL ja liikmesriigid on Euroopa konsensuse eesmärgid, näiteks vaesuse vähendamise, säästva arengu ja aastatuhande arengueesmärkide poole püüdlemise, üldjuhul oma arengupoliitikaga lõiminud. Täheldati ka laiaulatuslikku kooskõla konsensuse ühiste väärtustega, milleks on inimõiguste austamine, põhivabadused, rahu, demokraatia, hea valitsemistava, sooline võrdõiguslikkus, õigusriigi põhimõte, solidaarsus ja õiglus. Leiti, et ELi ja liikmesriikide poliitikas järgitakse olulisel määral selliseid konsensuse põhimõtteid nagu omavastutus ja partnerlus, poliitiline dialoog, kodanikuühiskonna osalemine, sooline võrdõiguslikkus ja ebakindel olukord, ehkki mõne põhimõtte kohta ei ole alati sätestatud selgelt määratletud strateegiaid. Parema koostöö vallas näitasid EL ja liikmesriigid, et on põhjalikult pühendunud kooskõlastamise ja vastastikuse täiendavuse süvendamisele ning abi ja arengu mõjususe parandamisele. Seda ilmestavad nende liidriroll rahvusvahelistel foorumitel ning konkreetsed sammud läbipaistvuse, kaasava partnerluse ja koordineerituse suurendamisel, kusjuures viimase puhul eriti ühise kavandamise märkimisväärse edendamise kaudu.

Tõendid osutavad, et konsensus on ELi arengukoostööd asjakohaselt ja mõjusalt suunanud ning aidanud kaasa selle eesmärkide saavutamisele, eelkõige vaesuse vähendamisele, konkreetselt toiduga kindlustatuse, hariduse ja tervishoiu ning majanduskasvu, eriti aga makromajandusliku stabiilsuse, kaubanduse ja taristu toetamise kaudu. Samamoodi kajastus konsensus vahendite eraldamise eristamises, nii et vahendeid suunati kõige suuremat abi vajavatele riikidele, ning uuenduslike abimeetodite kasutamises ja poliitikavaldkondade arengusidususe süvendamises.

Majanduskoostöö ja Arengu Organisatsiooni (OECD) arenguabi komitee vastastikuste eksperdihinnangute järgi on konsensus olnud strateegiliselt väga edukas ja võtmetähtsusega teetähis. Tõendid näitavad tõepoolest, et konsensus on aidanud tugevdada jagatud ja ühist visiooni ELi ja liikmesriikide arengukoostööst ning sellel on olnud vahetu mõju uute liikmesriikide arengupoliitika kujundamisele. Konsensusel on olnud suur tähtsus ka ELi arengukoostöö suunamisel, nii et seda on üha enam kohandatud konsensuse esmatähtsate eesmärkide ja põhimõtetega. Ka on konsensus suurendanud ELi lisaväärtust, võimaldades liidul täita liidrirolli näiteks ühise kavandamise edendamisel ning ELi ja liikmesriikide vaadete väljendamisel rahvusvahelistes kokkulepetes. Kokkuvõttes on konsensusel olnud tähtis koht ELi arengupoliitika tugevdamisel ja sellele uue hoo andmisel.